Regionsudvalgets udtalelse om »Kommissionens forslag til Rådets afgørelse om udpegning af 1997 som Det Europæiske År mod Racisme« (96/C 337/12)

Regionsudvalget vedtog på sin 13. plenarforsamling den 12.-13. juni 1996 (mødet den 13. juni 1996) enstemmigt følgende udtalelse: »Kommissionens forslag til Rådets afgørelse om udpegning af 1997 som Det Europæiske År mod Racisme« (KOM(95) 653 endelig udg. - 95/0355 CNS) ().

REGIONSUDVALGET vedtog under henvisning til

Rådets beslutning af 4. marts 1996 om i henhold til EF-traktatens artikel 198 C, stk. 1, at høre Regionsudvalget,

Regionsudvalgets beslutning af 8. marts 1996 om at henvise forberedelsen af udtalelsen til Underudvalg 8 »Økonomisk og Social Samhørighed, Sociale og Arbejdsmarkedspolitiske Spørgsmål og Sundhedsvæsen«,

Underudvalg 8's forslag til Regionsudvalgets udtalelse (CdR 156/96) vedtaget den 13. maj 1996 med Eurig Wyn som ordfører,

følgende udtalelse.

1. Generelle bemærkninger

Regionsudvalget glæder sig over at få lejlighed til at udtale sig om Kommissionens forslag om at bekæmpe racisme, fremmedhad og antisemitisme. Nærværende udtalelse skal ses som et supplement til Regionsudvalgets tidligere udtalelse om Kommissionens hvidbog om social- og arbejdsmarkedspolitik (1995).

Regionsudvalget har nogle konkrete bemærkninger til andre emner i denne forbindelse, men er helt enig i forslagenes overordnede målsætninger og indhold. Hensigten med denne type forslag bør være at forbedre racerelationerne i samfundet, mindske udstødelse af minoriteter, fremme ligestilling og tilstræbe et mere harmonisk samfund.

2. Indledning

Racisme, fremmedhad og antisemitisme er alvorlige problemer, der har konsekvenser for samfundet såvel i som uden for medlemsstaterne. Disse problemer, som giver sig udslag i antisocial adfærd, rammer såvel byer som landområder. Den generelle fornemmelse er, at der er sket en stigning i tilfælde af antisocial adfærd over for personer, der tilhører minoriteter, der ofte er udsat for udstødelse, økonomiske og andre vanskeligheder. Der bør ydes støtte til den form for hjælp, der især på det praktiske plan sigter mod at begrænse denne form for uønsket adfærd og mod at fremme fornuftige racerelationer i samfundet samt gensidig respekt mellem personer med forskellig etnisk eller racemæssig baggrund.

3. Baggrund

3.1. Forhold der har konsekvenser for racisme, fremmedhad og antisemitisme

Regionsudvalget er klar over, at der er mange forskellige årsager til racisme, fremmedhad og antisemitisme. Uden at gå ind i en diskussion om årsagerne ønsker Regionsudvalget at understrege, at man har bemærket en sammenhæng mellem udtryk for racisme, fremmedhad og antisemitisme og de sociale og økonomiske vilkår.

Der er helt klart forhold, som påvirker de personer, der udviser den uønskede antisociale adfærd. Der kan f.eks. være tale om høj arbejdsløshed, dårlige boligforhold og (generel) vanskelig boligsituation, kulturelle forskelle, manglende samfundsforståelse, økonomiske vanskeligheder og forskelle i livsstil.

Det at nogle af disse praktiske problemer løses, vil ikke betyde, at den antisociale adfærd udryddes, men det kan muligvis begrænse fænomenet.

3.2. Særlige forhold kræver særlige løsninger

Regionsudvalget er opmærksom på, at diskrimination og antisocial adfærd kommer til udtryk på mange forskellige måder i medlemsstaterne. Problemerne og dermed den mest hensigtsmæssige løsning kan variere fra medlemsstat til medlemsstat og fra by til by. Selv om der måske nok er visse fælles træk ved disse problemer, kræver særlige omstændigheder, at man anvender særlige løsningsmetoder.

4. Kommissionens forslag

Regionsudvalget har følgende særlige bemærkninger:

4.1. Behov for praktisk indsats

Regionsudvalget er enig med Kommissionen i, at der er behov for en omgående indsats for at begrænse fremmedhad og antisemitisme. Selv om såvel offentlige myndigheder og organer som græsrodsorganisationer har været opmærksomme på dette problem i mange år, skal der gøres en indsats for at iværksætte nogle realistiske og effektive foranstaltninger, der kan begrænse dette fænomen. Behovet for en hurtig indsats understreges af den forholdsvis nye stigning i tilfældene af diskriminerede handlinger; herunder vold og drab, over hele Europa. Til denne type handlinger regnes også propaganda og trusler fra repræsentanter for de yderliggående højreorienterede partier, højrefløjsaktivister og andre udemokratiske grupper.

For at fremme iværksættelsen af Kommissionens forslag om en praktisk indsats bør den indbyrdes udveksling af erfaringer mellem medlemsstaterne, især på lokalt og regionalt plan, støttes. Dermed befordres udviklingen af modeller for hensigtsmæssig praksis, og kopiering af uegnede eller virkningsløse svar på antisocial adfærd undgås. Regionsudvalget går derfor ind for en fortsat støtte til de transeuropæiske netværk, så som ELAINE (European Local Authorities Information Network Exchange), der sigter mod at bekæmpe racisme og fremme forståelsen mellem Europas forskellige etniske, kulturelle og religiøse samfund.

4.2. Subsidiaritet

Regionsudvalget går helt ind for de lokale tiltag til at bekæmpe racisme, fremmedhad og antisemitisme og hilser derfor Kommissionens erklæring om at ville følge subsidiaritetsprincippet velkommen.

Regionsudvalget erkender, at der skal foretages en koordineret indsats på internationalt, nationalt og regionalt plan, men det er især på lokalt plan, at der er behov for at sætte ind.

Lokalmyndigheder, lokalsamfund og minoriteter bør under normale omstændigheder være opmærksomme på udtryk for lokale racistiske konflikter og spændinger og baggrunden herfor. Regionsudvalget tilslutter sig derfor Kommissionens forslag om en fælles indsats. Der er på dette felt behov for foranstaltninger, gennem hvilke den offentlige mening kan påvirkes. Ved at gøre fælles front understreger man en fælles afstandtagen fra antisocial adfærd og man yder konkret støtte til de personer eller grupper af personer, der har været udsat for de pågældende handlinger.

Man tilkendegiver, at racisme, fremmedhad og antisemitisme er uacceptable fænomener, og at man ønsker at hjælpe ofrene herfor, og derved fremmer man et mere harmonisk samfund. Regionsudvalget forestiller sig, at man ved at søge løsningen på lokale problemer i lokalt regi vil etablere et partnerskab mellem offentlige og ikke-statslige organisationer.

4.3. Samarbejde og fælles indsats

Regionsudvalget er ligesom Kommissionen meget bevidst om, at der er behov for samarbejde og fælles indsats i kampen mod racisme, fremmedhad og antisemitisme.

En sådan indsats bør omfatte de kompetente offentlige myndigheder og organer og græsrodsorganisationer på såvel EU-plan som på nationalt, regionalt og lokalt plan, og disse skal samarbejde med repræsentanter for de berørte minoriteter eller religiøse mindretal. På europæisk niveau bør et sådant samarbejde f.eks. omfatte Migranternes Forum og andre tilsvarende organisationer som f.eks. Det Internationale Sigøjnerråd (The International Gypsy Council).

Tilsvarende organisationer på nationalt plan som f.eks. den britiske organisation »The Joint Council for the Welfare of Immigrants in the UK« kan også gøre sig gældende. På lokalt plan, dvs. der hvor det er mest effektivt, ville et sådant samarbejde omfatte beboerforeninger og lokalråd, der repræsenterer lokalbefolkningen. Hvis man skal opnå det størst mulige udbytte af anstrengelserne for at begrænse racisme, fremmedhad og antisemitisme, kræves det, at der etableres partnerskaber ikke alene mellem de offentlige organisationer og græsrodsorganisationerne men også indbyrdes i de to grupper. Arbejdspladsen og fagforeningerne er vigtige målgrupper og samarbejdspartnere i forbindelse med immigranters integration i samfundet og arbejdslivet. Der er tvingende nødvendigt at give de lokale og regionale myndigheder større indflydelse, hvis der skal tages skridt til at støtte Kommissionens forslag.

4.4. Behov for effektiv overvågning

Regionsudvalget glæder sig over, at Kommissionen er blevet opmærksom på, at der er behov for at overvåge udtryk for racisme, fremmedhad og antisemitisme. På den ene side er mange ansete offentlige myndigheder og organer og græsrodsorganisationer enige om, at denne form for antisocial adfærd er i fortsat stigning, men på den anden side er der behov for beviser for til dels at kunne underbygge denne påstand dels at fremskaffe den meget påkrævede information om emnet.

I de seneste år har lokalregeringerne og de frivillige organisationer rådet over detaljerede statistikker over hyppigheden og arten af denne form for antisocial adfærd. Dette informationsgrundlag, som anses for at være fuldstændigt, bør anvendes til at skaffe os større viden og til at dirigere Kommissionens foreslåede aktioner i retning af dels de områder, hvor behovet er størst, dels de aktiviteter, der er mest effektive. Alle igangværende antiracistiske og lignende projekter på alle niveauer bør tages op til fornyet overvejelse med henblik på at bidrage til at udvikle en mere slagkraftig og effektiv metode til at tackle disse problemer. Regionsudvalget ønsker i denne forbindelse at gentage sin opfordring til at indføre en hensigtsmæssig praksis på lokalt og regionalt plan.

4.5. Uddannelse og bedre samfundsforståelse

Regionsudvalget er enig med Kommissionen i, at uddannelse og bedre samfundsforståelse spiller en væsentlig rolle i indsatsen for at mindske eller forhindre racistiske, fremmedfjendske eller antisemitiske handlinger.

Medlemsstaternes uddannelsessystemer og de regionale og lokale myndigheder kan yde et vigtigt bidrag til at fremme interkulturel forståelse i bred forstand og derved mindske den antisociale adfærd. Regionsudvalget sætter stor pris på tiltag i stil med SOCRATES-programmet, da de spiller en væsentlig rolle ved at forberede voksne mennesker til på en konstruktiv måde at deltage i et multiracialt og multikulturelt samfund, som nu er en realitet for flere og flere EU-borgere.

Regionsudvalget går derfor ind for Kommissions forslag om at udvikle netværk til udveksling af undervisningsmateriale, forberedende uddannelse af lærere på stedet, støtte til forbedring af adgangen til lærergerningen for socialt dårligt stillede unge samt støtte til undervisning i EU-sprogene og til udvikling af en overordnet antiracistisk undervisning gennem hele skoleforløbet. Mere information om andre racer, kulturer og livsmønstre vil støtte Kommissionens målsætning om et mere jævnbyrdigt og harmonisk samfund, hvilket igen styrkes gennem begrebet »unions- eller verdensborgerskab«.

Det vil være en god idé at følge dette arbejde op med at iværksætte en udveksling mellem medlemsstaterne af personale fra uddannelsessektoren og andre sektorer. Dette ville bibringe de pågældende personer et praktisk kendskab til en anden kultur og bidrage til den enkeltes personlige udvikling.

Regionsudvalget ser forebyggelsen af antisocial adfærd, som defineret i Kommissionens meddelelse, som et centralt punkt i en langsigtet strategi for bekæmpelse af racisme, fremmedhad og antisemitisme. Regionsudvalget ønsker derfor at støtte og styrke Kommissionens forebyggende aktion, som udmøntes i henholdsvis Ungdom for Europa III, handlingsplanen på ungdomsoplysningsområdet og Byernes anti-racisme projekt.

Regionsudvalget er ligeledes meget opsat på at støtte uddannelsesprojekter, som særligt tager sigte på at give dårligt stillede og socialt udstødte unge adgang til beskæftigelse. Dette skal ikke ses som et ønske om positiv særbehandling, men der er helt klart et behov for at støtte og opmuntre unge, især fra minoritetssamfund, til at søge adgang til og fortsætte med såvel boglig som faglig uddannelse. Det vil hjælpe til at overvinde vanskelighederne og være et skridt på vejen mod målet om et solidarisk samfund.

Regionsudvalget går ind for at forbedre borgernes bevidsthed på områder som racisme, fremmedhad og antisemitisme, og det støtter derfor de oplysningskampagner, der er planlagt i forbindelse med Det Europæiske År mod Racisme i 1997.

4.6. Mediernes rolle

Regionsudvalget er fuldstændig enig med Kommissionen i, at medierne spiller en afgørende rolle i forbindelse med forebyggelse og bekæmpelse af racisme og fordomme. Regionsudvalget giver derfor sin uforbeholdne støtte til forslagene om at opmuntre medierne til at udvise større ansvar, til at anlægge et antiracistisk grundsynspunkt og til at gå ind for et multietnisk og multikulturelt samfund. Regionsudvalget ville sætte pris på en mere positiv indfaldsvinkel i mediedækningen af EU-borgernes forskellige religiøse og kulturelle baggrunde. Kommissionens forslag om at hæve standarden og gå bort fra negative stereotype fremstillinger bør derfor støttes.

4.7. Finansiering

Regionsudvalget anser finansieringsspørgsmålet for at være af afgørende betydning for Kommissionens forslag. På grund af det angivelige forhold mellem en dynamisk økonomi med høj beskæftigelse og følgende færre tilfælde af antisocial adfærd anser Regionsudvalget finansieringen af jobskabelses- og uddannelsesprojekter for at være væsentlige elementer i bekæmpelsen af racisme, fremmedhad og antisemitisme. Det foreslås derfor at øremærke nogle strukturfondsmidler til disse formål.

4.8. EU-lovgivning

Ligesom Europa-Parlamentet bifalder Regionsudvalget Kommissionens forslag om at indføje klausuler om ikke-diskrimination i fællesskabsinstrumenterne. Regionsudvalget støtter ligeledes Kommissionens intention om i fremtiden at styrke traktatens bestemmelser med henblik på at bekæmpe racediskrimination.

Regionsudvalget ønsker at blive hørt yderligere omkring EU-lovgivningsspørgsmålet, når emnet har været drøftet på regeringskonferencen.

4.9. Antisemitisme

Regionsudvalget ønsker at give udtryk for sin bekymring over, at der ikke er fremlagt konkrete forslag til bekæmpelse af antisemitiske manifestationer.

4.10. Minoritetssamfund og deres sprog

Regionsudvalget har tidligere understreget, at minoriteter skal kunne anvende deres modersmål. I forsøget på at opnå gensidig respekt mellem mindretals- og flertalskulturer og -sprog blev det understreget, at ingen af kulturerne udelukkede den anden eller opfattedes som selv værende racistisk.

4.11. Politiet

Som anført af Kommissionen spiller politiet i de enkelte medlemsstater en afgørende rolle i forbindelse med bekæmpelse af racisme og fordomme. Regionsudvalget bifalder derfor Kommissionens forslag vedrørende udvikling af en europæisk politiuddannelsesstrategi. Regionsudvalget har understreget behovet for at få politiet i alle medlemsstaterne til at afspejle befolkningssammensætningen og at indføre en ikke-diskriminerende ansættelses- og forfremmelsespolitik inden for deres egne organisationer. Der blev ligeledes lagt vægt på en hensigtsmæssig politiuddannelse, således at de ansatte ved politiet fik forståelse for minoriteter og religiøse mindretal.

4.12. Udpegelse af 1997 som »Det Europæiske År mod Racisme«

Regionsudvalget ser ideen med at udpege 1997 som »Det Europæiske År mod Racisme« som en god lejlighed til at fremme hensigtsmæssig praksis, gensidig respekt og til at arbejde for nogle fornuftige racerelationer i samfundet. Regionsudvalget hilser derfor Kommissionens forslag varmt velkommen.

5. Konklusioner

5.1. CdR støtter forslaget om at udpege 1997 som Det Europæiske År mod Racisme.

5.2. CdR vil udarbejde en yderligere rapport i forlængelse af nærværende udtalelse omfattende henvisninger til aktiviteterne i 1997, hvori de regionale og lokale myndigheder vil spille en vigtig rolle.

5.3. CdR vil ligeledes nærmere overveje Kommissionens holdning til dette vigtige emne.

5.4. CdR bifalder og giver sin fulde støtte til Kommissionens målsætning om at begrænse racisme, fremmedhad og antisemitisme.

Regionsudvalget anerkender, at det er af afgørende betydning, at der gøres en fælleseuropæisk indsats for at bekæmpe disse fænomener og den beslægtede antisociale adfærd. Under forbehold af de her fremsatte kommentarer giver Regionsudvalget sin generelle støtte til Kommissionens forslag om konkrete tiltag.

Der kan gøres et seriøst forsøg på at begrænse den uønskede antisociale adfærd ved at følge den foreslåede kurs, ved at samarbejde og udvise respekt for de forskellige etniske, racemæssige og religiøse mindretal, der findes over hele Europa. Hvis det lykkes, vil disse målsætninger kunne munde ud i et mere harmonisk multiracialt og multikulturelt Europa.

Bruxelles, den 13. juni 1996.

Pasqual MARAGALL i MIRA

Formand for Regionsudvalget

() EFT nr. C 89 af 26. 3. 1996, s. 7.